Diari Oficial de la Generalitat Valenciana


Sumari del DOGV 2257, del 02-05-1994 (1994/831289)

RESOLUCIÓ de 12 d'abril de 1994, del director general del Servei Valencià de Salut, per la qual es publica l'acord de la mesa sectorial de sanitat en matèria de valoració del coneixement del valencià en la borsa de treball per a la vinculació temporal de personal a institucions sanitàries.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2257

Data del DOGV
:   02-05-1994

Secció del DOGV
:   ALTRES DISPOSICIONS

Número del document
:   1994/831289


Data del document
:   12-04-1994

Organisme emissor
:   Conselleria de Sanitat i Consum

Tipus de document
:   Resolució

Anàlisi jurídica

RESOLUCIÓ de 12 d'abril de 1994, del director general del Servei Valencià de Salut, per la qual es publica l'acord de la mesa sectorial de sanitat en matèria de valoració del coneixement del valencià en la borsa de treball per a la vinculació temporal de personal a institucions sanitàries. [94/2681]  
La mesa sectorial de sanitat celebrada el 6 d'abril de 1994, examinat el recurs presentat per l'entitat Acció Cultural del País Valencià contra la convocatòria de la borsa de treball i la resolució estimatòria del recurs del conseller de Sanitat i Consum de data 21 de març de 1994, adoptà l'acord d'addicionar un nou punt a l'apartat desè de l'annex a l'acord de mesa sectorial de 15 de desembre de 1.993, sobre la contractació temporal de personal al servei de les institucions sanitàries, publicat per Resolució de 12 de gener de 1994, del secretari general de la Conselleria de Sanitat i Consum.  
En virtut de l'acord i segons les competències atribuïdes pel Decret 37/1994, de 21 de febrer, del Govern Valencià, pel qual s'aprova el Reglament Orgànic i Funcional de la Conselleria de Sanitat i Consum, resolc:  
Primer  
S'addiciona en l'apartat desè, barem, de l'annex a l'acord Conselleria de Sanitat i Consum i organitzacions sindicals per al seguiment de la contractació temporal de personal al servei de les institucions sanitàries dependents del Servei Valencià de Salut, sobre normes de funcionament de la borsa de treball per a la vinculació temporal de personal a les esmentades institucions sanitàries del Servei Valencià de Salut, un número deu amb el següent tenor literal:   
El coneixement del valencià es valorarà d'acord amb la possessió del corresponent certificat tramitat o homologat per la Junta Qualificadora de Coneixements del Valencià:  
1. Certificat de coneixements orals 0,5  
2. Certificat de grau elemental 1  
3. Certificat de grau mitjà 1,5  
4. Certificat de grau superior 2  
No s'hi valorarà el certificat necessari per assolir altre nivell superior que s'al·legue com a mèrit.  
Segon  
S'estableix un termini de deu dies hàbils comptadors des de l'endemà de la publicació en el Diari Oficial de la Generalitat Valenciana d'aquesta resolució, perquè els sol·licitants que presentaren instància dins del termini establert en l'apartat tercer de la Resolució de 12 de gener de 1994, del Secretari General de la Conselleria de Sanitat i Consum, puguen adjuntar els certificats acreditatius del coneixement del valencià.  
Tercer  
D'acord amb el que disposa l'apartat 5.3 de l'annex a l'acord entre la Conselleria de Sanitat i Consum i organitzacions sindicals per al seguiment de la contractació temporal de personal al servei de les institucions sanitàries dependents del Servei Valencià de salut, sobre normes de funcionament de la borsa de treball per a la vinculació temporal de personal a les esmentades institucions sanitàries del Servei Valencià de Salut, únicament es valoraran aquells certificats que facen referència a mèrits assolits anteriorment al 31 d'octubre de 1993.  
València, 12 d'abril de 1994.- El director general del Servei Valencià de Salut: Manuel Peris Monfort.